‘วิคเตอรี’ฮึดสู้ร้องศาลตัดสินปิดไม่เป็นธรรม
วิคเตอรี ประกันภัย ซุ่มร้องศาลปกครองกรณีถูก คปภ.สั่งปิด
10 ส.ค. 2554

วิคเตอรี ประกันภัย ซุ่มร้องศาลปกครองกรณีถูก คปภ.สั่งปิด
แหล่งข่าวจากบริษัท วิคเตอรี ประกันภัย (ประเทศไทย) เปิดเผยว่า ทางผู้บริหารมีความเห็นว่าจะทำการฟ้องศาลปกครองกรณีที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เสนอรัฐมนตรีว่าการกระทรวงการคลังสั่งปิดกิจการบริษัทเมื่อวันที่ 6 มิ.ย. 2554
ทั้งนี้ บริษัทยอมรับว่าได้นำจำนวนเงิน 116 ล้านบาทออกไปจริง โดยนำไปชำระหนี้ให้กับเจ้าหนี้ ซึ่งบริษัทได้กู้ยืมมาซื้อบริษัท สหวัฒนาประกันภัย ก่อนที่จะเปลี่ยนชื่อเป็นบริษัท วิคเตอรี ประกันภัย (ประเทศไทย) และได้นำอสังหาริมทรัพย์มาเป็นหลักทรัพย์ค้ำประกันไว้ แต่ทาง คปภ.ไม่ประเมินเป็นทรัพย์สินให้บริษัท ทำให้เงินกองทุนขาด
แหล่งข่าวเปิดเผยว่า บริษัทรับปากจะนำเงินจำนวน 116 ล้านบาท มาคืนบริษัท ซึ่งหาผู้ร่วมลงทุนได้แล้วจากประเทศสิงคโปร์ โดยจะได้เงินเข้ามาเพิ่มทุน 300 ล้านบาท ในวันที่ 15 มิ.ย.นี้ แต่ถูกกระทรวงการคลังออกคำสั่งปิดบริษัท ซึ่งถือว่าไม่เป็นธรรมกับบริษัท